《竹山》
明代·史懋锦

冥搜携伴窥山腹，鬼斧神工眩心目。鼋鼍之窟蛟龙宫，飞仙羽心纷游踪。

岿然足山当湖冲，上有古刹淩空蒙。登峰放眼渺无际，浮乾荡坤开心胸。

秋云明净秋飙爽，三万六千平入掌。水天相接涵虚无，点点青螺波下上。

莫向桃源问仙谷，石床丹灶在幽瞩。谁道竹山无足奇，竹山之奇在山足。

作者简介：史懋锦（1623-1698），阳羡（今江苏宜兴）人，邑庠生。